**BILJEŠKE UZ FINANCIJSKE IZVJEŠTAJE**

**ZA RAZDOBLJE OD 1. SIJEČNJA DO 31. PROSINCA**

**2023. GODINE**

**RKP : 06179**

**Matični broj: 03899772**

**OIB: 89755384389**

**Razina: 11**

**Razdjel : 080 Ministarstvo znanosti i obrazovanja**

**Glava: 08012 Državni zavod za intelektualno vlasništvo**

**Šifra djelatnosti: 8411**

**Šifra grada/županije: 133**

**Oznaka razdoblja: 2023-12**

Zakonski okvir

* Zakon o proračunu („Narodne novine“, br. 144/21)
* Izmjene i dopune Državnog proračuna za 2023.godinu i projekcija za 2024. i 2025. godinu („Narodne novine“, br. 63/23, 129/23)
* Zakon o izvršavanju Državnog proračuna Republike Hrvatske za 2023. godinu („Narodne novine“, br. 145/22)
* Zakon o izmjenama i dopunama Zakona o izvršavanju Državnog proračuna Republike Hrvatske za 2023.godinu („Narodne novine“, br. 63/23, 129/23)
* Pravilnik o proračunskom računovodstvu i računskom planu („Narodne novine“, br. 124/14, 115/15, 87/16, 3/18 i 126/19, 108/20)
* Pravilnik o financijskom izvještavanju u proračunskom računovodstvu („Narodne novine“, br. 37/22)
* Pravilnik o proračunskim klasifikacijama („Narodne novine“, br. 26/10, 120/13 i 01/20, 144/21)

Temeljem Pravilnika o financijskom izvještavanju u proračunskom računovodstvu („Narodne novine“, br. 37/22), Državni zavod za intelektualno vlasništvo (dalje u tekstu: Zavod), osnovan 31. prosinca 1991. godine, obavlja poslove iz područja zaštite prava intelektualnog vlasništva prema Zakonu o ustrojstvu i djelokrugu tijela državne uprave („Narodne novine“, br. 85/20) čl.30., u nastavku podnosi bilješke uz obvezna godišnja financijska izvješća:

* Bilanca (obrazac BIL)
* Izvještaj o prihodima i rashodima, primicima i izdacima (obrazac PR-RAS)
* Izvještaj o rashodima prema funkcijskoj klasifikaciji (obrazac RAS-funkcijski)
* Izvještaj o promjenama u vrijednosti i obujmu imovine i obveza (obrazac P-VRIO)
* Izvještaj o obvezama (obrazac OBVEZE)

Bilješke se, u nastavku, označavaju šifrom podatka iz izvještajnog dokumenta kojeg pobliže objašnjavaju.

**BILJEŠKE uz obrazac BILANCA**

Bilješka 1.

Šifra B001, Imovina

U Bilanci na dan 31. prosinca 2023. god. ukupan iznos imovine je 3.924.962,93 €, što predstavlja 22,4% povećanja u odnosu na usporedno razdoblje, a odnosi se na znatno povećanje financijske imovine (šifra 1), objašnjeno kroz bilješku 3.

Bilješka 2.

Šifra B002, Nefinancijska imovina

Nefinancijska imovina u iznosu od 117.465,77 € se sastoji od proizvedene dugotrajne imovine (šifra 02) i na kraju izvještajnog razdoblja iskazuje smanjenje u odnosu na stanje početka godine. Tokom godine je nabavljana nova neproizvedena dugotrajna imovina u iznosu 28.557,52 €, ali je smanjenje nastalo zbog evidentiranja ispravka nabavne vrijednosti (koji se obračunava na kraju svake godine po prosječnim godišnjim stopama linearnom metodom propisanom Pravilnikom o proračunskom računovodstvu i računskom planu (NN br. 124/14; 115/15; 87/16; 3/18; 126/19; 108/20) i ono za 2023.godinu iznosi 53.039,69 €.

Bilješka 3.

Šifra 1, Financijska imovina

Financijska imovina sastoji se od Novca u banci i blagajni (šifra 11), Depozita, jamčevnih pologa i potraživanja od zaposlenih te za više plaćene poreze i ostalo (šifra 12), Potraživanja za prihode poslovanja (šifra 16) te Rashode budućih razdoblja i nedospjele naplate prihoda (šifra 19).

Na povećanje financijske imovine u najvećoj mjeri su utjecala potraživanja proračunskih korisnika za uplaćene prihode u proračun po ostalim izvorima (167).

Rashodi budućih razdoblja i nedospjela naplata prihoda odnosi se na iznos plaća za prosinac izvještajnog razdoblja a koji se isplaćuje početkom siječnja slijedećeg fiskalnog razdoblja (šifra 19); iznos je povećan u odnosu na početno stanje jer je povećan bruto iznos plaća zbog uvećanja iznosa dodataka i osnovica plaća državnih službenika tokom godine.

Bilješka 4.

Šifra B003, Obveze i vlastiti izvori

Stavka čini zbroj Obveza (šifra 2) i Vlastitih izvora (šifra 9).

Stanje na kontima obveza sastoji se od obveza za isplatu obračunate plaće za prosinac 2023. godine (šifra 231), materijalnih rashoda po primljenim računima (šifra 232), obveze za financijske rashode (šifra 234) te ostalim tekućim obavezama (šifra 239) (obveze za povrat u proračun za refundacije HZZO-a).

Stanje na kontima vlastitih izvora (šifra 9) sastoji se od vlastitih izvora (šifra 911) kojih je smanjenje rezultat nabave dugotrajne materijalne imovine (najvećim dijelom iz ostalih izvora financiranja) i obračunate amortizacije (objašnjeno u Bilješci 2) te kumuliranog viška prihoda (šifra 922).

Bilješka 5.

Šifra 9221, 9222; Višak prihoda, manjak prihoda

Višak prihoda poslovanja rezultat je neutrošenih ostvarenih i prenesenih prihoda.

Manjak prihoda od nefinancijske imovine je tehnička kategorija rezultata koji se ispravlja aktom raspodjele u sljedećoj godini.

Bilješka 6.

Šifra 991, 996; Vanbilančni zapisi

Radi se o zapisima koji prikazuju tuđu imovinu dobivenu na korištenje, instrumente osiguranja plaćanja te potencijalne obveze po osnovi sudskih sporova u tijeku.

Bilješka 7.

Tabele obveznih bilješki uz bilancu

Pravilnikom o financijskom izvještavanju u proračunskom računovodstvu (NN 37/22, čl.15.) propisuje se da obvezne bilješke uz bilancu sadrže:

* Prilog 1: Popis ugovornih odnosa i slično koji uz ispunjenje određenih uvjeta mogu postati imovina ili obveza
* Prilog 2: Popis sudskih sporova u tijeku.

Prilozi se prikazuju na kraju bilješki.

**BILJEŠKE uz Izvještaj o prihodima i rashodima,**

**primicima i izdacima - PR-RAS**

Bilješka 1.

Šifra 6, Prihodi poslovanja

Ukupno ostvareni prihodi poslovanja u izvještajnom razdoblju iznose 4.331.569,40 €. U odnosu na usporedno prošlogodišnje razdoblje, prihodi poslovanja su povećani zbog povećanja prihoda pomoći od međunarodnih organizacija te institucija i tijela EU (šifra 632), povećanja prihoda od upravnih i administrativnih pristojbi, pristojbi po posebnim propisima i naknada (šifra 65) te povećanja prihoda iz nadležnog proračuna za financiranje redovne djelatnosti proračunskih korisnika (šifra 671).

Bilješka 2.

Šifra 632, Pomoći od međunarodnih organizacija te institucija i tijela EU

Pomoć se odnosi prvenstveno na:

* (šifra 6321) refundacije za službena putovanja na sastanke upravljačkih i stručnih tijela (u Europsku patentnu organizaciju – EPO) te refundacije za putovanja radi stručnog usavršavanja u programima EPO-a
* (šifra 6323) uplatu za plaću, s početkom srpnja 2021. godine, izaslane službenice na rad u tijelo Europske unije (Ured Europske unije za intelektualno vlasništvo – EUIPO; istek mandata je kraj 2023.godine) i refundacije troškova službenih putovanja zaposlenika na sastanke upravljačkih i stručnih tijela i radi stručnog usavršavanja u isto tijelo

Značajno povećanje izvještajnog u odnosu na usporedno razdoblje ostvareno je iz razloga što je u 2023. poduzeto više službenih putovanja (stoga i odgovarajućih refundacija), kao i zbog prihoda od kotizacija za sudjelovanje na Ljetnoj školi intelektualnog vlasništva WIPO-a (Svjetske organizacije za intelektualno vlasništvo) organiziranoj u Hrvatskoj, koja se ne održava svake godine nego periodično.

Bilješka 3.

Šifra 651, Ostale pristojbe i naknade

Prihodi se ostvaruju temeljem provedbe međunarodnih ugovora o suradnji vezanih za područje patenata i to: Ugovora o suradnji na području patenata (PCT – Patent Cooperation Treaty) kojeg administrira Međunarodni ured Svjetske organizacije za intelektualno vlasništvo (WIPO – World Intellectual Property Organization) sa sjedištem u Ženevi, i Konvencije o priznavanju europskih patenata (EPC – European Patent Convention) koju administrira Europski patentni ured (EPO – European Patent Office) kao izvršno tijelo Europske patentne organizacije (European Patent Organization).

Iz navedenih međunarodnih ugovora, kojih je Republika Hrvatska potpisnica, proizlaze financijske obveze Zavoda da iz tih prihoda od uplata podnositelja prijava patenata, kao i nositelja priznatih i važećih patenata, proslijedi uplatu pripadajuće pristojbe navedenim međunarodnim uredima, iskazano na rashodovnoj strani.

Slijedom PCT Ugovora, Zavod zaprima međunarodne prijave patenta koje je dužan, zajedno s pristojbama koje se plaćaju za tu prijavu, a uplaćuju se u državni proračun, proslijediti Međunarodnom uredu Svjetske organizacije za intelektualno vlasništvo u Ženevi, dok je odgovarajući dio uplata za održavanje patenata priznatih temeljem Europske patentne konvencije dužan proslijediti Europskom patentnom uredu. Iz tog su razloga sredstva prihoda iz izvora 43 planirana za pokriće plaćanja navedenih rashoda.

Ovi prihodi su transakcijske prirode tj. odgovarajući (nefiksni) iznosi sukladno obujmu aktivnosti prijavitelja i nositelja prava, a prema utvrđenim međunarodnim obvezama se transferiraju međunarodnim organizacijama i bilježe kao rashodi; preostala sredstva (umanjena za rezervu za tekuća plaćanja) se periodički preknjižavaju u opće prihode državnog proračuna. U promatranom razdoblju, slijedom povećanja prihoda i akumulacije tekućih rezervi izvršeno je preknjiženje ostvarenih prihoda (povrat u opće prihode državnog proračuna) u iznosu od 1.390.000 €. Povećanje stavke u odnosu na usporedno razdoblje proizlazi iz obujma aktivnosti prijavitelja i nositelja prava.

Bilješka 4.

Šifra 652, Prihodi po posebnim propisima

Prihod (šifra 6521) proizašao je temeljem prebijanja obveze plaćanja članarine Republike Hrvatske u WIPO-u i prihoda Republike Hrvatske temeljem članstva Madridskom sporazumu o međunarodnoj registraciji žigova koji se uplaćuju izravno u državni proračun i nisu iskazani u financijskim izvješćima Državnog zavoda za intelektualno vlasništvo.

Ostali nespomenuti prihodi (šifra 6526) predstavljaju prihode po posebnim ugovorima sklopljenim s Uredom Europske unije za intelektualno vlasništvo (**European Union Intellectual Property Office -** EUIPO) s ciljem usklađivanja i provođenja prakse Europske unije u postupcima registracije žigova i dizajna te prihode temeljem nadoknade troškova središnjim uredima za industrijsko vlasništvo država članica (tzv. *offsetting*) propisane odredbama člankom 172. Uredbe (EU) 2017/1001 Europskog parlamenta i Vijeća od 14. lipnja 2017. o žigu Europske unije. Prihodi i rashodi vode se kao posebni tekući projekt T763005 naziva: Suradnja DZIV-a s Uredom Europske unije za intelektualno vlasništvo (EUIPO), a evidentiraju na izvoru 43 (Ostali prihodi za posebne namjene). U izvještajnom razdoblju iznos je za 27,2% veći, a sadrži akontacijsku ratu za troškove provedbe ugovora o suradnji tekuće godine te obračunsku ratu za ugovor iz prethodne godine, kao i nadoknadu troškova središnjim uredima za industrijsko vlasništvo država članica (tzv. *offsetting*) za razdoblje n-2, tj. za 2021. godinu.

Bilješka 5.

Šifra 6615, Prihodi od pruženih usluga

Prihoda od pruženih usluga u izvještajnom razdoblju nema, dok su u usporednom razdoblju ostvareni. Radi se o vlastitim prihodima (izvor 31) od prometa internog ugostiteljskog objekta koji je privremeno prestao s radom 31.5.2022. godine iz razloga prestanka privremenog angažmana umirovljenog namještenika na ovim poslovima i nemogućnosti zapošljavanja novog namještenika.

Bilješka 6.

Šifra 671, Prihodi iz nadležnog proračuna za financiranje redovne djelatnosti proračunskih korisnika

Prihodi iz nadležnog proračuna u izvještajnom su razdoblju uvećani za 14,9% u odnosu na usporedno razdoblje. Namijenjeni su za financiranje (razred 3) rashoda poslovanja Zavoda (šifra 6711) i za financiranje (razred 4) rashoda za nabavu nefinancijske imovine (šifra 6712). Povećanje potrebe financiranja rashoda poslovanja (šifra 6711) proizašlo je prvenstveno iz povećanja rashoda za plaće tokom godine (u bilješci 8 detaljnije pojašnjeno), a financiranje rashoda za nabavu nefinancijske imovine (šifra 6712) ostvareno je sukladno limitima dobivenim od razdjela za ovaj izvor financijskog plana.

Bilješka 7.

Šifra 3, Rashodi poslovanja

Rashodi poslovanja su za 20,6% viši u odnosu na isto razdoblje prethodne godine, a povećanje je uzrokovano rastom rashoda za zaposlene (17%) i materijalnih rashoda (25,2%). Kod financijskih rashoda bilježimo pad (iako znatan u relativnim (81,8%), vrlo malog značaja u apsolutnim vrijednostima).



Bilješka 8.

Šifra 31, Rashodi za zaposlene

Povećanje rashoda plaća za redovan rad (šifra 3111) rezultat je prvenstveno povećanja osnovice plaća državnih službenika u nekoliko navrata tokom godine.

1. U svibnju isplaćena (plaća za travanj), uvećana je za 2% temeljem izmjena *Kolektivnog ugovora za državne službenike i namještenike* (NN 56/22), te njegova *Dodatka I.* (NN 127/22).
2. *Odlukom* Vlade RH *o isplati privremenog dodatka na plaću državnim službenicima i namještenicima u javnim službama* (NN 65/23), zaposlenima (do uključivo koeficijenta 1,867) se povećava plaća fiksnim dodatkom na bruto osnovicu u iznosu od 98,17€ do najviše 163,62 € (veći iznos manjem koeficijentu), a za isplate u srpnju (za plaću lipnja).
3. *Odlukom* Vlade RH *o isplati dodatka na plaću državnim službenicima i namještenicima* (NN 97/23) povećava se bruto plaća zaposlenicima (do uključivo koeficijenta 1,867) za 10% počevši sa isplatom u rujnu (za plaću kolovoza) 2023.godine.
4. *Dodatkom III. Kolektivnom ugovoru za državne službenike i namještenike* (NN 128/23) mijenja se bruto osnovica za obračun plaće što je rezultiralo 5%-tnim povećanjem isplaćene plaće u studenom (za plaću listopada).

U 2023. su i izvršene isplate za prekovremeni rad (šifra 3113) zbog potrebe dodatnog angažmana zaposlenika, osobito na visokostručnim informatičkim poslovima radi intervencija na računalnim sustavima koje je nužno obavljati u neradne dane ili van radnog vremena; službenih putovanja i angažmana na javnim priredbama zaposlenika na poslovima potpore inovacijskim i kreativnim djelatnostima u svrhu održavanja edukacija i promocije zaštite intelektualnog vlasništva; dodatnih poslova na pripremi i provedbi poslova za uspostavu i certificiranje sustava upravljanja informacijskom sigurnosti prema normi ISO 27001:2022 i slično. Ukupno se radi o 169 prekovremenih sati rada za cijelu 2023.godinu. U usporednom razdoblju prekovremeni rad nadoknađivan je slobodnim danima, dok su u 2023. godini službenici većinom koristili propisano pravo na novčanu naknadu za prekovremeni rad.

Povećanje ostalih rashoda za zaposlene (šifra 312) u odnosu na usporedno razdoblje prvenstveno je nastalo zbog povećanja propisanog iznosa regresa i božićnice (svaka naknada je po 300,00 €/po zaposlenom, u odnosu na naknadu od po 232,26 € prethodne godine), a prema *Dodatku III. Kolektivnom ugovoru za državne službenike i namještenike* (NN 128/23), zatim zbog većeg broja zaposlenika koji su stekli pravo na jubilarne nagrade u odnosu na prethodno usporedno razdoblje te većeg broja isplaćenih jednokratnih pomoći za bolest, invalidnost ili smrtni slučaj.

Povećanje doprinosa za zdravstveno osiguranje (šifra 3132) u direktnoj je korelaciji sa povećanjem plaća za redovan rad, i istog je relativnog rasta (16,2%).

Bilješka 9.

Šifra 321, Naknade troškova zaposlenima

Rashodi službenih putovanja, znatno veći od usporednog razdoblja (šifra 3211), u približno 20% se odnose na povećani broj tuzemnih putovanja koja su, između ostalog poduzeta zbog organizacije WIPO-ve Ljetne škole za intelektualno vlasništvo u Dubrovniku na kojoj su zaposlenici bili u svojstvu predavača i organizatora; putovanja radi organizacije i domaćinstva ovogodišnjeg jesenskog sastanka proširene Višegradske skupine za intelektualno vlasništvo u Opatiji na kojem su zaposlenici bili u svojstvu domaćina-organizatora i sudionika sastanka te organizacije i provođenja Regionalnih radionica o intelektualnom vlasništvu za Mrežu predstavnika poduzetničkih potpornih institucija, organiziranih od strane Zavoda u više regija u Hrvatskoj.

Veći troškovi inozemnih službenih putovanja u odnosu na usporedno razdoblje rezultat su češćeg osobnog prisustva zaposlenika na sjednicama stručnih odbora i radnih skupina Europske unije i međunarodnih organizacija za intelektualno vlasništvo te inozemnim stručnim konferencijama, u odnosu na prethodno razdoblje u kojem je još uvijek značajan udio sjednica bio organiziran virtualnim ili hibridnim načinom.

Bilješka 10.

Šifra 322, Rashodi za materijal i energiju

Rashodi uredskog materijala (šifra 3221) veći su nego u prošlogodišnjem periodu; uvećanje je prvenstveno rezultat porasta cijena roba na tržištu, a dijelom zbog povećanih potreba poslovanja.

Troškovi materijala i sirovina za potrebe poslovanja internog ugostiteljskog objekta (šifra 3222) u izvještajnom razdoblju nisu ostvareni, a za usporedno razdoblje su bili ostvareni do trenutka privremenog zatvaranja objekta u svibnju 2022. godine koje je trajalo i cijelu 2023. godinu.

Rashodi po osnovi sitnog inventara (šifra 3225) ostvareni su u manjem iznosu u odnosu na prethodno razdoblje slijedom manjih poslovnih potreba, a odnose se na nabavu opreme manje vrijednosti (kao npr. zvučnici za računala, tipkovnice, „miševi“ za računala, memorijski uređaji (USB), uređaj za rezanje papira, gume za službeno vozilo i sl.).

Bilješka 11.

Šifra 323, Rashodi za usluge

Povećanje rashoda za usluge telefona, pošte i prijevoza (šifra 3231) u odnosu na prethodno razdoblje rezultat je prvenstveno prelaska na telekomunikacijske usluge Hitroneta kao dijela državne informacijske infrastrukture za pouzdanu komunikaciju između javnopravnih tijela te sigurno povezivanje mreže na Internet kao pretpostavke za početak korištenja usluga Centra dijeljenih usluga, u odnosu na korištenje samo komercijalne usluge povezivanja na Internet u prethodnom razdoblju.

Znatno viši rashodi za usluge tekućeg i investicijskog održavanja (šifra 3232) u prethodnom razdoblju rezultat su provedbe projekta uvođenja energetski učinkovite rasvjete u dijelu uredskih prostorija Zavoda u 2022. godini, dok rashode u izvještajnom razdoblju čine samo mjesečni troškovi redovnog servisa klimatizacijskog uređaja u serverskoj sobi, troškovi sezonske izmjene guma, servis i pranje službenog vozila i slični manji rashodi.

Rast rashoda za usluge promidžbe i informiranja (šifra 3233) rezultat je povećane potrebe za objavom u službenim i javnim glasilima natječaja za prijam službenika u državnu službu zbog potrebe popunjavanja većeg broja radnih mjesta, te potrebe ponavljanja oglasa zbog nezadovoljavajućeg odaziva kandidata.

Rashodi za zakupnine i najamnine (šifra 3235) znatno su uvećani iz razloga sklapanja novog ugovora za uslugu najma printera uz proširenja mreže printera u najmu i povećanje cijene najma, najma tehničkih usluga za potrebe organizacije javnih događanja, te povećanje broja i vrsti licenci za softverske proizvode i usluge u okviru digitalne transformacije poslovanja.

Rashodi za zdravstvene i veterinarske usluge (šifra 3236) odnose se na obvezne (kod novog zapošljavanja) i periodičke preventivne zdravstvene preglede državnih službenika predviđene Kolektivnim ugovorom (sistematske i pregled vida). Povećanje rashoda na ovoj stavci proizlazi iz prava korištenja sistematskog zdravstvenog pregleda u izvještajnom razdoblju, dok tog prava za usporedno razdoblje nije bilo (pravo na pregled je svake dvije odnosno tri godine, ovisno o starosti zaposlenika), kao i prava na pregled vida (pravo koje također ovisi o životnoj dobi službenika).

Razlog smanjenju rashoda intelektualnih i osobnih usluga (šifra 3237) je što u izvještajnom razdoblju nije postojala potreba ugovornog odnosa djelatnika u internom ugostiteljskom objektu (koji je privremeno zatvoren cijele 2023.godine), dok je u usporednom razdoblju ugostiteljski objekt bio otvoren u dijelu godine (od siječnja do svibnja 2022.godine), za koje razdoblje je i ostvaren rashod po ovoj osnovi.

U izvještajnom razdoblju bilježi se znatno povećanje rashoda računalnih usluga (šifra 3238) koje proizlazi iz značajnih projekata digitalne transformacije poslovanja odnosno razvoja informacijskog sustava započetih u 2022. godini sa realizacijom rashoda u 2023. godini te onih započetih u 2023. godini. Projekti se odnose na razvoj i integraciju korisničkih elektroničkih usluga Zavoda s platformama zajedničkih usluga e-uprave (e-građani, e-potpis, e-pristojbe, e-ovlaštenja i dr); povezivanje i komunikacije poslovnog sustava s korisničkim pretincem na platformi e-građani i e-poslovanje te razvoj sustava elektroničkog digitalnog poslovanja.

Rashodi za ostale usluge (šifra 3239) koje čini usluga registracije službenog vozila te fotografske, grafičke, tiskarske i ostale slične usluge u odnosu na usporednu godinu su manji zbog manjih poslovnih potreba u izvještajnom razdoblju.

Bilješka 12.

Šifra 329, Ostali nespomenuti rashodi poslovanja

Rashodi naknada za rad predstavničkih i izvršnih tijela, povjerenstva i slično (šifra 3291) su smanjeni za približno 8% iz razloga varijabilnog godišnjeg broja kandidata na stručnim ispitima za ovlaštene zastupnike u području prava industrijskog vlasništva i posljedične varijabilne iznose naknada za ispitna povjerenstva.

Povećani rashodi pristojbi i naknada (šifra 3295) odnose se na obvezne pristojbe po osnovi Konvencije o priznavanju europskih patenata (EPC) za uplatu pristojbi održavanja patenata u EPO te prijavi patenata prema Ugovoru o suradnji na području patenata (PCT) u WIPO-u, sukladno objašnjenju kao u Bilješci 3.

Povećanje rashoda po osnovi sudskih postupaka (šifra 3296) rezultat je varijabilne dinamike rješavanja sudskih sporova u nadležnosti sudova te ishoda tih sporova.

Ostali nespomenuti rashodi poslovanja (šifra 3299) odnose se na cvjećarske aranžmane za ispraćaj preminulih članova obitelji zaposlenika te su varijabilni i ovisni o cijenama na tržištu.

Bilješka 13.

Šifra 34, Financijski rashodi

Financijski rashodi sadrže samo ostale financijske rashode (šifra 343) i odnose se na bankarske usluge i usluge platnog prometa vezanog uz bankarski račun i gotovinske transfere za potrebe blagajne, te neznatne zatezne kamate. U odnosu na prethodnu godinu znatno je smanjenje uzrokovano promjenom službene valute u RH iz kune u euro, pa su očekivano izostale naknade deviznih doznaka i tečajnih razlika zbog primjene valutne klauzule.

Bilješka 14.

Šifra 4, Rashodi za nabavu nefinancijske imovine

Rashode za nabavu nefinancijske imovine (šifra 4) čine rashodovne stavke: Postrojenja i opreme (šifra 422).

Znatno manji rashodi za uredsku opremu i namještaj (šifra 4221) rezultat su manjeg obujma nabave nove računalne oprema nego u usporednom razdoblju kao posljedica periodičkog ciklusa zamjene zastarjelih korisničkih računala novima sukladno periodu nabave istih.

Slična varijabilnost rashoda ovisno o ciklusu obnavljanja zastarjele opreme se odnosi na rashode za komunikacijsku opremu (šifra 4222) koja se odnosi na fiksne i mobilne telefonske uređaje.

Rashodi za Opremu za održavanje i zaštitu (šifra 4223) odnose se na zamjenu neispravnih uređaja za grijanje, ventilaciju i hlađenje odnosno periodičku obnovu tehnološki zastarjelih uređaja.

Rashoda za nabavu knjiga (šifra 424) u izvještajnom razdoblju nije bilo.

Bilješka 15.

Šifra X678, Y345, X005, Rezime: ukupni prihodi i primici



Stavka *Viška prihoda i primitaka (šifra X005)* računski je iznos razlike *Ukupnih prihoda i primitaka* i *Ukupnih rashoda i izdataka*.

Stavka *Višak prihoda i primitaka - prenesen (šifra 92211-92221)*, odnosi se na prenesena sredstva po bilančnom obračunu prethodne godine.

Obje stavke se u zbrojnom iznosu prenose za korištenje u naredno razdoblje kroz *Višak prihoda i primitaka - raspoloživ u sljedećem razdoblju (šifra X006)*, jer čine saldirani višak prihoda iz izvora 3 Vlastiti prihodi, 4 Prihodi za posebne namjene i 5 Pomoći.

Bilješka 16.

Obvezni analitički podaci obrasca PR-RAS

Stanje novčanih sredstava na dan 31.12.2023. godine iznosi 201,75 €.

Otpremnine (šifra 31214) i Naknade za bolest, invalidnost i smrtni slučaj (šifra 31215) – objašnjeni u bilješci 8.

Obvezni i preventivni zdravstveni pregledi zaposlenika (šifra 32361) – kao u bilješci 11.

Ugovori o djelu (šifra 32372) – kao u bilješci 11.

**BILJEŠKE uz Izvještaj o rashodima prema funkcijskoj klasifikaciji**

**- obrazac RAS-F**

Zavod posluje uz samo jednu funkcijsku klasifikaciju stoga su iskazani podaci u jednoj stavci (na oznaci 0150 Istraživanje i razvoj: Opće javne usluge) te su jednaki ukupnim rashodima iskazanim na oznaci Y034 obrasca PR-RAS.

**BILJEŠKE uz Izvještaj o promjenama u vrijednosti i obujmu imovine i obveza**

**- obrazac P-VRIO**

Evidentirani poslovni događaj na kontima Promjene u vrijednosti i obujmu imovine odnosi se na inventurni manjak računala u iznosu njegove sadašnje vrijednosti.

**BILJEŠKE uz obrazac OBVEZE**

Bilješka 1.

Šifra V001, Stanje obveza 1. siječnja

Stanje obveza na početku promatrane godine u najvećoj mjeri obuhvaća plaće za prosinac isplaćene u siječnju slijedećeg fiskalnog razdoblja.

Bilješka 2.

Šifra V003, V005, V010 Međusobne obveze subjekata općeg proračuna

Međusobne obveze proračunskih korisnika ne vode se prema skupinama ekonomske klasifikacije nego se izuzimaju i u obrascu prikazuju zasebno.

U međusobne obveze Zavoda ubrajaju se rashodi za fiksnu telefoniju (fakturirani od strane Ministarstva poljoprivrede kao upravitelja zajedničkog poslovnog objekta) i sve obveze koje se evidentiraju na kontu 23958 Obveze proračunskih korisnika za povrat u proračun (predstavljaju tehničko rješenje evidentiranja određenih potraživanja i obveza koje proizlaze iz međusobnih odnosa Zavoda i Ministarstva financija).

Bilješka 3.

Šifra N23, N24, P23, P24, V009 Obveze za rashode poslovanja; obveze za nabavu financijske imovine; stanje nedospjelih obveza na kraju izvještajnog razdoblja



Stanje nedospjelih obaveza na kraju izvještajnog razdoblja (214.703,43 €) najvećim dijelom predstavljaju obveze za zaposlene, za isplatu plaća i naknade prijevoza za prosinac 2023. godine, a koje se isplaćuju u siječnju (182.752,66 €).

Izvještaj sastavila: Voditelj službe za planiranje, financije i kontrolu

Tatjana Kostel Radošević, univ.spec.oec

Telefon: 01/6106-401

e-mail adresa: [tkostel@dziv.hr](mailto:tkostel@dziv.hr)

Odgovorna osoba:

mr. sc. Ljiljana Kuterovac

Glavna ravnateljica

M.P.

Prilog 1. Bilješkama uz bilancu



Tablica 2. Popis sudskih sporova u tijeku

